ET Euroopa Liidu Teataja C 425/11

Ärakuulamise eest vastutava ametniku lõpparuanne (1)

Juhtum AT.38238 – Toortubakas – Hispaania – Trahvi muutmise otsus

(2017/C 425/08)

Juhtumi AT.38238 (Toortubakas – Hispaania) kohta tehtud 20. oktoobri 2004. aasta otsuses K(2004) 4030 (lõplik) (edaspidi „2004. aasta otsus“) jõudis komisjon muu hulgas järeldusele, et äriühing World Wide Tobacco España, SA (edaspidi „WWTE“) on ajavahemikus 1996–2001 rikkunud EÜ asutamislepingu artikli 81 lõiget 1. 2004. aasta otsuses loeti WWTE tolleaegseid emaettevõtjaid Standard Commercial Corporation (edaspidi „SCC“), Standard Commercial Tobacco Co. Inc. (edaspidi „SCTC“) ja Trans-Continental Leaf Tobacco Corporation Ltd (edaspidi „TCLT“) koos WWTEga ühiselt ja solidaarselt vastutavaks trahvi eest, mis määrati seoses WWTE poolt toime pandud rikkumisega. Pärast seda, kui WWTE oli määratud trahvi enda ja oma emaettevõtjate eest tasunud, vähendas Üldkohus tema trahvisummat 243 000 euro võrra (2). Ettevõtja Alliance One International Inc. (edaspidi „AOI“) (3) poolt koos SCTC (4) ja TCLTga esitatud eraldi hagi alusel tühistas Üldkohus 2004. aasta otsuse selles osas, mis puudutas TCLTd, kuid mitte selles osas, mis puudutas AOId või SCTCd (5).

Võttes arvesse, et WWTE trahvisummat on vähendatud, on otsuse eelnõu eesmärk muuta 2004. aasta otsust nii, et seda trahvisummat, mille suhtes SCC ja SCTC on ühiselt ja solidaarselt vastutavad, vähendataks vastavalt WWTE trahvisumma vähendusele. Kuna SCC ja SCTC on ühiselt ja solidaarselt vastutavad sama trahvisumma eest, leiavad komisjoni talitused, et piisab sellest, kui kehtestatakse üks vähendatud trahvisumma AOI suhtes, mis on SCC ja SCTC õigusjärglasena võtnud üle SCC ja SCTC suhtes 2004. aasta otsusega kehtestatud kohustuse. Kui AOI-le anti 2015. aasta detsembris võimalus esitada oma seisukohad, kinnitas ta, et kõnealuse otsuse võiks kehtestada pigem tema kui SCC ja SCTC suhtes.

Otsuse eelnõu ei muuda 2004. aasta otsuse aluseks olevaid vastuväiteid. See käsitleb ainult trahviga seotud aspekte seoses ettevõtjate SCC ja SCTC kui emaettevõtjate vastutusega WWTE tegevuse eest. See ei mõjuta trahvisummat, mille osas on WWTE kohustus lõplikult kindlaks tehtud. Kuigi komisjon tegi korduvalt jõupingutusi saada WWTE-lt tema seisukohti, jäid need tulemusteta, nagu on märgitud otsuse eelnõu põhjenduses 9; komisjon on seega täielikult täitnud oma kohustuse anda WWTE-le võimalus oma arvamust avaldada. AOI kasutas talle oma seisukohtade esitamiseks antud võimalust. Kokkuvõttes leian, et otsuse eelnõuga seotud juhtumi puhul on menetlusõiguste tõhus kasutamine tagatud.

Brüssel, 31. mai 2017 Joos STRAGIER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) artiklile 16 (ELT L 275, 20.10.2011, lk 29).

(2) Kohtuotsus kohtuasjas World Wide Tobacco España vs komisjon (T-37/05, EU:T:2011:76), mis jäeti appellatsioonimenetluses jõusse kohtuasjas World Wide Tobacco España vs komisjon (C-240/11 P, EU:C:2012:269).

(3) AOI loodi, kui SCC ja Dimon Inc. 2005. aasta mais ühinesid.

(4) Ühines AOIga 2005. aasta juunis.

(5) Kohtuotsus kohtuasjas Alliance One and Others vs komisjon (T-24/05, EU:T:2010:453), mis jäeti appellatsioonimenetluses jõusse kohtuasjas Alliance One and Others vs komisjon (C-628/10 P ja C-14/11 P, EU:C:2012:479).